作者:薛能
標題:恭禧皇太后輓歌詞三首
內容:八月曾殊選，三星固異儀。袝陵經灞滻，歸賵雜華夷。旌去題新諡，宮存鎖素幃。重泉應不恨，生見太平時。月落娥兼隱，宮空後豈還。銜哀窮地界，親蒞泣天顏。舊住留丹藥，新陵在碧山。國人傷莫及，應只詠關關。配聖三朝隔，靈儀萬姓哀。多年好黃老，舊日薦賢才。道著標彤管，宮閑閉綠苔。平生六衣在，曾著祀高禖。